Turqia paraqitet si ndërmjetëse në krizën e Libisë
Qeveria turke ka thënë se Franca është ngutur me sulmet ajrore ndaj forcave të Gadafit
Me shkallëzimin e vazhdueshëm të luftimeve në Libi, Turqia po intensifikon përpjekjet e saj për të gjetur një zgjidhje politike të konfliktit. Ajo është një nga vendet e pakta që ende i ka të hapura si ambasadën në kryeqytetin e Libisë, Tripoli, ashtu edhe konsullatën në Bengazi, qendër e opozitës kryengritëse. Diplomati i lartë turk, Selim Jenel, thotë se një zgjidhje politike është tejet e rëndësishme për Libinë. Kryeministri turk Rexhep Tajip Erdoan ka pasur marrëdhënie të mira me udhëheqësin libian Muamar Gadafi dhe deri kohët e fundit ka kundërshtuar fuqishëm ndërhyrjen ushtarake dhe në veçanti përfshirjen e NATO-s. Mirëpo zoti Erdoan ka ndryshuar qëndrim dhe duke mbështetur NATO-n po i bën thirrje Gadafit që të dorëzojë pushtetin. Ndonëse mospërputhje të tilla mund të hedhin dyshime mbi objektivitetin e Turqisë, korrespondenti diplomatik Semih Idiz thotë se Turqia është në një pozitë të veçantë për të ndërmjetësuar. Eksperti i marrëdhënieve ndërkombëtare, Xhengiz Aktar nga Universiteti Bahçeshehir i Stambollit, thotë ndërmjetësimi do të jetë i vështirë, por se çështja më madhore është e ardhmja në rast se bie nga pushteti Gadafi. Si Kryeministri turk Erdoan ashtu dhe Presidenti Abdullah Gyl kanë paralajmëruar se Libia mund të kthehet në një tjetër Irak apo Afganistan. Të dy udhëheqësit gjithashtu kritikuan ashpër Francën për mbështetjen e fuqishme të sulmeve ajrore. Zëdhënësi i Ministrisë së Jashtme të Turqisë, Selim Jenel, thotë se Franca nxitoi të përdorte armët, duke dëmtuar çdo mundësi për zgjidhje politike. Franca pohon se po të mos kishte vepruar me shpejtësi, në Libi do të pasonte gjakderdhja.